b'\n_START_ARTICLE_\nEl D\xc5\xbeem\n_START_SECTION_\nZgodovina\n_START_PARAGRAPH_\nMesto je bilo zgrajeno, tako kot skoraj vsa rimska mesta v Tuniziji, na nekdanjem punskem naselju. V rimskem obdobju je bilo podnebje v sedanji Tuniziji manj su\xc5\xa1no kot je sedaj, zato je bil Thisdrus, predvsem v 2. stoletju, pomembno sredi\xc5\xa1\xc4\x8de pridelave olj\xc4\x8dnega olja za izvoz. Kasneje je bil tudi sede\xc5\xbe kr\xc5\xa1\xc4\x8danskega \xc5\xa1kofa, ki ga \xc5\xa1e vedno zaseda rimskokatoli\xc5\xa1ki naslovni \xc5\xa1kof._NEWLINE_Ko je bil v zgodnjem 3. stoletju v mestu zgrajen amfiteater, je Thisdrus tekmoval s Hadrumetom, sedanjo Suso, kot drugo najve\xc4\x8dje rimsko mesto v Severni Afriki za Kartagino. Po neuspelem uporu proti cesarju Maksiminu Tra\xc4\x8danu leta 238 in samomoru cesarja Gordijana I. v njegovi vili blizu Kartagine, so rimski vojaki, lojalni Maksiminu Tra\xc4\x8danu, mesto poru\xc5\xa1ili in si nikoli ve\xc4\x8d ni povsem opomoglo._NEWLINE_V amfiteatru je britanska skupina Monty Python leta 1979 posnela nekaj prizorov filma Bryanovo \xc5\xbeivljenje. Kasneje so v njem snemali tudi film Gladiator, ki je leta 2000 prejel pet oskarjev.\n_START_SECTION_\nAmfiteater\n_START_PARAGRAPH_\nEl D\xc5\xbeem je znan po svojem amfiteatru, v katerem je bilo 35.000 sede\xc5\xbeev. Ve\xc4\x8dja sta bila samo Flavijski amfiteater v Rimu, ki je imel pribli\xc5\xbeno 50.000 sede\xc5\xbeev, in amfiteater v Kapui, ki je poru\xc5\xa1en. Gradili so ga v \xc4\x8dasu prokonzula Gordijana, katerega so leta 238 proglasili za rimskega cesarja. Uporabljali so ga predvsem za gladiatorske predstave in dirke konjskih vpreg, sedaj pa je priljubljeno turisti\xc4\x8dno mesto, \xc4\x8deprav je del amfiteatra poru\xc5\xa1en. Mo\xc5\xbeno je tudi, da gradnja nikoli ni bila kon\xc4\x8dana._NEWLINE_Do 17. stoletja je ostal skoraj nedotaknjen, potem pa so ga za\xc4\x8deli uporabljati kot kamnolom za gradnjo bli\xc5\xbenje vasi El D\xc5\xbeem. Del gradiva so uporabili tudi za gradnjo Velike mo\xc5\xa1eje v Kairouanu. V bojih doma\xc4\x8dinov z osmanskimi Turki so Turki nanj streljali s topovi, da bi iz njega pregnali upornike._NEWLINE_Ru\xc5\xa1evine amfiteatra so bile leta 1979 razgla\xc5\xa1ene za del svetovne kulturne dedi\xc5\xa1\xc4\x8dine.\n_START_SECTION_\nDruge zgradbe\n_START_PARAGRAPH_\nPo pu\xc5\xa1\xc4\x8davskim peskom so se ohranile tudi rimska tr\xc5\xbenica in prefinjene predmestne vile z nekaj talnimi mozaiki. Arheolo\xc5\xa1ka izkopavanja so bila bolj redka.\n_START_SECTION_\nDruga svetovna vojna\n_START_PARAGRAPH_\nMed drugo svetovno vojno je bilo pri El D\xc5\xbeemu veliko voja\xc5\xa1ko letali\xc5\xa1\xc4\x8de, ki ga je najprej uporabljala nem\xc5\xa1ka Luftwaffe. Letali\xc5\xa1\xc4\x8de so ve\xc4\x8dkrat bombardirali Ameri\xc4\x8dani in ga kasneje tudi sami uporabljali kot letali\xc5\xa1\xc4\x8de. Od njega se ni ohranilo skoraj ni\xc4\x8d, ker so zemljo ponovno za\xc4\x8deli obdelovati.'